Afrikaans: Die totstandkoming van ’n demokratiese bestel in Suid-Afrika in 1994 het dit amptelik moontlik gemaak vir historiesbenadeelde groepe, Swart studente in die besonder, om toegang te verkry tot hoër onderwys by histories Wit universiteite. Hierdie universiteite gebruik Engels vir onderrig en leer, ’n tweede taal vir die meerderheid van die betrokke studente. Boonop is hierdie studente produkte van Bantu Onderwys, ’n middel wat aangewend is deur die Apartheidsregering om te verseker dat hulle hoërskool verlaat met gebrekkige Engelse vaardighede. Genoemde faktore behels ’n struikelblok in die studente se vermoë om te voldoen aan die eise van Universiteitsopleiding in Engels. Suid-Afrikaanse universiteite het gereageer op hierdie uitdaging deur akademiese taalprogramme in te stel om die studente te help om die taalgaping tussen hoërskool- en universiteitsonderrig te oorbrug. Hierdie programme fokus hoofsaaklik op die onderrig van lees, skryf en dink in Engels, ’n kombinasie van vaardighede wat bekend staan as akademiese geletterdheid in die Suid-Afrikaanse hoër onderwys konteks. Hierdie studie verken die geldigheid van ’n toets vir akademiese geletterdheid wat gebruik word vir summatiewe assessering by ’n universiteit van tegnologie. Die resultate dui daarop dat die toets oor ’n aanvaarbare vlak van geldigheid beskik.